Tekniske problemer hos Rigspolitiet betyder, at kommunerne ikke kan udstede pas til borgere, som står og mangler nyt pas.

- Vi kan pt. ikke lave pas. Der er nedbrud i systemet hos Rigspolitiet. Vi vender tilbage, når vi ved mere. Sådan lyder beskeden fra Jammerbugt Kommune på facebook til borgere, der skal have lavet nyt pas forud for sommerferien. -  Det har stået på i et par dage. Faktisk begyndte det i sidste uge. Vi har beklaget over for de borgere, der er gået forgæves på Borgerservice, siger borgmester Mogens Gade (V) fra Jammerbugt Kommune. Ifølge Jammerbugt Kommune svigter Rigspolitiets system periodisk til stor gene for arbejdet med at udstede pas. - Vi kan ikke bruge edb-systemet, og så kan vi ikke lave passene. Så folk er nødt til at komme tilbage. Det er ustabilt. Det er lidt ubehageligt at måtte afvise borgene. Mange står og skal have et nyt pas, siger borgmesteren. - Vi har kontaktet Rigspolitiet og er i dialog om problemet, siger han. Rigspolitiet bekræfter, at der er problemer med systemerne, som kommunerne skal bruge for at udstede nye pas til borgerne. - Der har været nogle problemer, men det er løst, så nu er systemerne på vej op igen, lyder det fra Rigspolitiets pressefolk. Hos Jammerbugt Kommune håber borgmesteren at løsningen kommer snarest muligt. - Vi vil gerne servicere borgerne så godt som muligt. Vi gør, hvad vi kan i samarbejdet med Rigspolitiet, siger Mogens Gade. Også hos Rebild og Aalborg kommuner er der problemer.